CELEX: 62016TN0032
Language: et
Date: 2016-01-25 00:00:00
Title: Kohtuasi T-32/16: 25. jaanuaril 2016 esitatud hagi – Tšehhi Vabariik versus komisjon

14.3.2016   
            
            
               ET
            
            
               Euroopa Liidu Teataja
            
            
               C 98/57
            
         25. jaanuaril 2016 esitatud hagi – Tšehhi Vabariik versus komisjon
   (Kohtuasi T-32/16)
   (2016/C 098/73)
   Kohtumenetluse keel: tšehhi
   
      Pooled
   
   
      Hageja: Tšehhi Vabariik (esindajad: M. Smolek ja J. Vláčil)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 13. novembri 2015. aasta rakendusotsus (EL) 2015/2098, mille kohaselt Euroopa Liidu poolne rahastamine ei kata teatavaid kulusid, mida liikmesriigid on kandnud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames, niivõrd, kuivõrd see jätab välja Tšehhi Vabariigi poolt kantud kulud kogusummas 584 299,25 eurot,
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hageja esitab hagi põhjendamiseks kaks väidet.
   
               1.
            
            
               Esimene väide, et rikutud on Euroopa Parlamendi ja nõukogu 17. detsembri 2013. aasta määruse (EL) nr 1306/2013 ühise põllumajanduspoliitika rahastamise, haldamise ja seire kohta artikli 52 lõiget 1.
               
                           —
                        
                        
                           Komisjon otsustas jätta kulud Euroopa Liidu poolsest rahastamisest välja, olgugi et Euroopa Liidu või siseriiklikku õigust ei olnud rikutud. Ta eeldas ekslikult, et madalama maksimaalse eluea kohaldamine ennetähtaegsele pensionile jäämise toetuse korral nõudis maaelu arengu programmi muutmist nõukogu 20. septembri 2005. aasta määruse (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta artikli 19 tähenduses.
                        
                     
         
               2.
            
            
               Juhul, kui Üldkohus esimese väitega ei nõustu, esitab hageja teise väite määruse nr 1306/2013 artikli 52 lõike 2 rikkumise kohta.
               
                           —
                        
                        
                           Isegi, kui madalama maksimaalse eluea kohaldamine ennetähtaegsele pensionile jäämise toetuse korral ilma maaelu arengu programmi muutmata kujutab endast määruse nr 1698/2005 rikkumist (quod non), hindas komisjon selle rikkumise raskust ja Euroopa Liidule tekitatud rahalist kahju vääralt. Mistahes rikkumine on minimaalne ja Euroopa Liidule rahalist kahju ei tekitatud.